Ադնան Բադրան

Ադնան Բադրան () ), հորդանանցի գիտնական, ակադեմիկոս, քաղաքական գործիչ։ 2005 թվականի ապրիլի 6-ից մինչև այդ նույն տարվա նոյեմբերի 27-ը եղել է Հորդանանի վարչապետը։

Կյանքի վաղ շրջան, կրթություն
Բադրանը ծնվել է Ջարաշում (Հորդանան), 1935 թվականի դեկտեմբերի 15-ին։  Բարձրագույն կրթություն ստացել է Ամերիկայի Միացյալ Նահանգներում, ավարտել է Օկլահոմայի պետական համալսարանի բակալավրիատը, ապա Միչիգանի պետական համալկսարանի մագիստրատուրան։ Միչիգանի պետհամալսարանում էլ հաջողությամբ պաշտպանել է դոկտորական ատենախոսությունը։

Բադրանի եղբայրը՝ Մուդար Բադրանը, քաղաքական հայտնի գործիչ է Հորդանանում. նա մի քանի անգամ, տարբեր ժամկետներով, եղել է այդ երկրի վարչապետը։

Բադրանը իր կնոջ՝ Մահայի հետ ապրում է Դաբուքում։ Նրանք ունեն վեց զավակ՝ չորս տղա և երկու դուստր։

Պրոֆեսոր և քաղաքական գործիչ
1987 թվականին Բադրանը նշանակվել է Հորդանանի գիտության և տեխնոլոգիայի բարձրագույն խորհրդի առաջին գլխավոր քարտուղարը (այդ խորհրդի նախագահը Նորին արքայական մեծություն, արքայազն Հասան բին Թալալն է)։

Պրոֆեսոր Բադրանը աշխատել է նաև որպես գյուղատնտեսության, այնուհետև՝ 1980 թվականի վերջերին, կարճ ժամանակով՝ կրթության նախարար:1990-ական թվականներին դարձել է Հորդանանի գիտությունների արաբական ակադեմիայի և «Ֆիլադելֆիա» համալսարանի նախագահ։ Այդ պաշտոնները նա վարում է առ այսօր։ 1992-1998 թթ. եղել է նաև  UNESCO-ի տնօրենի տեղակալ։

2005 թվականի ապրիլի 7-ին Աբդուլլա Երկրորդ թագավորը Բադրանին նշանակել է նորակազմ կառավարության ղեկավար, որը նախորդների համեմատ ավելի արմատական բարեփոխումների ընթացք պիտի վերցներ։ Այդ նոր կառավարության կազմում Բադրանը եղել է նաև պաշտպանության նախարար։ Սակայն նորանշանակ կառավարությունը ընդամենը յոթ ամիս անց ստիպված էր հրաժարական ներկայացնել՝ բարեփոխումների դանդաղ ընթացքի և Հորդանանի մայրաքաղաք Ամմանում 2005 թ. նոյեմբերի 5-ին հյուրանոցի ռմբակոծման հետևանքով առաջացած ճգնաժամի պատճառով։

Վերոնշյալ պաշտոնները զբաղեցնելուց բացի, Բադրանը եղել է նաև Հորդանանի մայրաքաղաքի առաջատար մասնավոր բարձրագույն ուսումնական հաստատություններից մեկի՝ Պետրայի համալսարանի նախագահ։

Ծանոթագրություններ

Արտաքին հղումներ 
 Oral History Interview with Adnan Badran, Oklahoma Oral History Research Program at the OSU Library

Հորդանանի վարչապետներ
Հորդանանի համալսարանի շրջանավարտներ
Հորդանանցի գիտնականներ
Ակադեմիկոսներ
Հորդանանի քաղաքական գործիչներ